Komisijos ataskaita Tarybai ir Europos Parlamentui Antrosios kartos Šengeno informacinės sistemos (SIS II) kūrimo pažangos ataskaita - 2008 m. sausio mėn. − 2008 m. birželio mėn. /* KOM/2008/0710 galutinis */





[pic] | EUROPOS BENDRIJŲ KOMISIJA | Briuselis, 10.11.2008 KOM(2008) 710 galutinis KOMISIJOS ATASKAITA TARYBAI IR EUROPOS PARLAMENTUI Antrosios kartos Šengeno informacinės sistemos (SIS II) kūrimo pažangos ataskaita 2008 m. sausio mėn. − 2008 m. birželio mėn. TURINYS 1. Įvadas 4 2. Projekto įgyvendinimo stadija 4 2.1. Ataskaitiniu laikotarpiu padaryta pažanga 4 2.1.1. Bendras SIS II tvarkaraštis 4 2.1.2. Pasirengimas perkėlimui 5 2.1.2.1. Perkėlimo tvarkaraštis ir teisinės priemonės 5 2.1.2.2. Perkėlimo tvarkaraštis ir keitiklio specifikacijos 5 2.1.3. Tinklo įrengimas 5 2.1.4. Centrinės SIS II bandymas 5 2.1.5. Bandymas dalyvaujant valstybėms narėms 5 2.1.5.1. Junglumo bandymas 6 2.1.5.2. Atitikties bandymas 6 2.1.5.3. Sistemų veikimo bandymas 6 2.1.6. Operacijų valdymas 7 3. Valdymas 7 3.1. Projekto valdymas 7 3.1.1. Tvarkaraštis 7 3.1.2. Rizika 7 3.1.3. Projekto valdyba 7 3.1.4. Finansų valdymas 7 3.2. Posėdžiai 8 3.2.1. SIS II komiteto posėdžiai 8 3.2.2. Planavimas ir koordinavimas nacionaliniu lygmeniu 8 3.2.3. Tarybos posėdžiai 9 4. Kito ataskaitinio laikotarpio prioritetai 9 4.1. Bandymai 9 4.1.1. Pirminiai sistemos patvirtinimo bandymai 9 4.1.2. Pasirengimas bendrajam sistemos bandymui 9 4.2. Perkėlimui skirto keitiklio kūrimas 10 4.3. Operacijų valdymas 10 4.4. Saugumas ir duomenų apsauga 10 5. Išvados 10 1. ĮVADAS Šioje pažangos ataskaitoje nurodoma, kokį darbą, kurdama antrosios kartos Šengeno informacinę sistemą (SIS II), Komisija atliko per pirmąjį 2008 m. pusmetį. Ataskaita teikiama Tarybai ir Europos Parlamentui pagal 2001 m. gruodžio 6 d. Reglamento (EB) Nr. 2424/2001[1] dėl antros kartos Šengeno informacinės sistemos (SIS II) sukūrimo 6 straipsnį. Ji taip pat yra bandymų vykdymo pažangos ataskaita, kaip numatyta Tarybos reglamentu (EB) Nr. 189/2008 ir Tarybos sprendimu 2008/173/EB dėl antrosios kartos Šengeno informacinės sistemos (SIS II) bandymų. SIS II projektas įgyvendinamas trimis etapais. Pirmasis etapas buvo susijęs su sistemos projektavimu ir užbaigtas iki šio ataskaitinio laikotarpio. Antrasis etapas susijęs su centrinės sistemos kūrimu ir jos bandymais – šiuo metu didžiausias darbo krūvis yra šioje srityje; šį etapą tikimasi užbaigti iki 2008 m. pabaigos. Trečiasis etapas susijęs su galutiniais bandymais ir perkėlimo iš SIS 1+ į SIS II veikla. Šiuo metu vyksta paruošiamieji perkėlimo darbai. Siekiant apžvelgti visus su SIS II projektu susijusius veiksmus, šioje ataskaitoje taip pat aptariama galima rizika ir finansų, operacijų bei projekto valdymas. 2. PROJEKTO įGYVENDINIMO STADIJA 2.1. Ataskaitiniu laikotarpiu padaryta pažanga 2.1.1. Bendras SIS II tvarkaraštis Sėkmingai įgyvendinus „SISone4ALL“ projektą ir naujosioms valstybėms narėms atvėrus sienas, 2008 m. vasario mėn. TVR Taryba pateikė išvadą, kad SIS II tvarkaraštis turėtų būti patikslintas taip, jog Taryba galėtų tikėtis, kad SIS II pradės veikti ne vėliau kaip 2009 rugsėjo mėn. Pirmaisiais šio ataskaitinio laikotarpio mėnesiais Komisijos tarnybos, labai glaudžiai bendradarbiaudamos su valstybių narių ekspertais ir „SIS II draugų“ grupe[2], daug dėmesio skyrė SIS II tvarkaraščio tikslinimui. Rengiant šį tvarkaraštį, buvo nustatyta daug su SIS II tvarkaraščiu susijusių neišspręstų klausimų, kuriems išspręsti gali prireikti nemažai laiko ir (arba) jie gali būti susiję su kita rimta rizika, pavyzdžiui: - perkėlimui iš SIS 1+ į SIS II skirto keitiklio sukūrimas; - perkėlimas švenčių metu; - naudojimasis išorės rangovų paslaugomis. Šie ir kiti klausimai išsamiai aptarti „SIS II draugų“ grupėje, kompetentingose Tarybos parengiamosiose grupėse ir 2008 m. balandį bei birželį įvykusiuose Tarybos susitikimuose. 2.1.2. Pasirengimas perkėlimui 2.1.2.1. Perkėlimo tvarkaraštis ir teisinės priemonės Komisija (dalyvaujant SIS 1+ šalims) užtikrins, kad pagrindiniai SIS II elementai ir sąsajos su nacionalinėmis sistemomis būtų išbandytos ir pradėtų veikti ne vėliau kaip iki 2008 m. pabaigos. Tai galutinis terminas, iki kurio Komisija turi užbaigti pagrindinių SIS II elementų kūrimą . Baigus kurti šiuos pagrindinius elementus, SIS II projektas bus įgyvendinamas toliau. 2009 m. bus išbandoma visa centrinė SIS II kartu su nacionalinėmis sistemomis. Komisija pateikė Tarybos sprendimo ir Tarybos reglamento, kuriais būtų sukurta teisinė sistema, reglamentuojanti perkėlimą iš SIS 1+ į SIS II, įskaitant galutinius SIS II bandymus. 2008 m. balandžio 16 d. Komisija patvirtino pasiūlymus dėl perkėlimo iš SIS 1+ aplinkos į SIS II techninę aplinką teisinių priemonių, kurie šiuo metu svarstomi Taryboje ir Parlamente. 2.1.2.2. Perkėlimo tvarkaraštis ir keitiklio specifikacijos Sutariama dėl perkėlimo iš SIS 1+ į SIS II bendro metodo – nacionalinės sistemos turi būti perkeltos tuo pačiu metu. Tačiau dėl sėkmingo „SISone4All“ projekto, perkėlimą vykdys daug daugiau valstybių narių ir vartotojų nei planuota iš pradžių. 2008 m. vasario 28 d. Taryba patvirtino perkėlimo iš SIS 1+ į SIS II metodą, pagal kurį numatoma atsarginė laipsniško perkėlimo galimybė, siekiant spręsti netikėtai iškilusias problemas, ir šiuo tikslu paragino Komisiją ribotam laikotarpiui parengti keitiklį, kuris susietų SIS 1+ ir SIS II, SIS veikimui užtikrinti bet kokiomis aplinkybėmis. Valstybė narė ir (arba) vartotojas, susidūręs su tokiomis problemomis, turės kuo greičiau ištaisyti susidariusią padėtį. 2.1.3. Tinklo įrengimas SIS II projekte numatyta parengti tolimojo ryšio tinklą, atitinkantį prieinamumo, saugumo, geografinės aprėpties ir paslaugų lygio reikalavimus, siekiant užtikrinti ryšį tarp nacionalinių ir centrinių sistemų[3]. Valstybės narės nuo 2007 m. pabaigos turi prieigą prie centrinės stoties ir atsarginės centrinės stoties, o šiuo metu valstybių narių ir dabartinių naudotojų pagrindinės ir atsarginės stotys yra prijungtos prie s-Testa tinklo. Šveicarija prie s-Testa tinklo prisijungė 2008 m. birželio 3 d. 2.1.4. Centrinės SIS II bandymas Sistemos sprendimų bandymu siekta patikrinti, ar centrinėje stotyje įdiegta centrinė SIS II atitinka technines specifikacijas. Šie bandymai, vykdyti be nacionalinių sistemų, užbaigti 2007 m. gruodžio mėn. ir jų rezultatai patvirtinti 2008 m. pradžioje. 2.1.5. Bandymas dalyvaujant valstybėms narėms Šiuo metu vykdomi trijų rūšių bandymai, kuriuose dalyvauja valstybės narės ir (arba) vartotojai. Vykdant junglumo bandymą tikrinamas SIS II nacionalinės sistemos gebėjimas prisijungti prie SIS II centrinės sistemos. Atitikties bandymas skirtas atskirai išbandyti kiekvienos SIS II nacionalinės sistemos ir SIS II centrinės sistemos sąveiką; vykdomi iš anksto numatyti bandymai, dėl kurių susitarta su valstybėmis narėmis. Valstybių narių nacionalinės sistemos gali turėti skirtingų savybių (pavyzdžiui, susijusių su nacionalinės kopijos naudojimu), todėl iš anksto numatyti bandymai skirsis, atsižvelgiant į valstybės narės duomenis. Sistemų veikimo bandymais tikrinama, ar centrinė sistema gali veikti, kai prie jos prijungiamas tam tikras skaičius nacionalinių sistemų. Šiame bandymų etape imituokliai nenaudojami, nes bandymai atliekami dalyvaujant valstybėms narėms ir kitiems vartotojams. Iki šiol bandymai vykdyti pagal tvarkaraštį, nepaisant tam tikrų išsamaus tvarkaraščio pakeitimų, kuriuos reikėjo atlikti. 2.1.5.1. Junglumo bandymas Vykdant junglumo bandymą tikrinamas SIS II nacionalinių sistemų gebėjimas prisijungti prie SIS II centrinės sistemos. 2008 m. birželio 30 d. padėtis buvo tokia: neoficialius junglumo bandymus buvo baigę šios dvidešimt keturios valstybės narės ar vartotojai: AT, DE, PT, LU, EL, IT, SI, SK, IS, FI, NO, HU, NL, CZ, LT, DK, ES, CY, SE, BE, PL, EE, MT ir LV. Junglumo bandymus vykdė šie penki vartotojai ir valstybės narės: Eurojustas, Europolas, FR, IE ir UK. Neoficialių junglumo bandymų dar nepradėjo: CH. 2.1.5.2. Atitikties bandymas Atitikties bandymas skirtas atskirai išbandyti kiekvienos SIS II nacionalinės sistemos ir SIS II centrinės sistemos sąveiką; atliekami iš anksto numatyti bandymai, dėl kurių susitarta su valstybėmis narėmis. Valstybių narių nacionalinės sistemos gali turėti skirtingų savybių (pavyzdžiui, susijusių su nacionalinės kopijos naudojimu, biometrinių duomenų tvarkymu), todėl iš anksto numatyti bandymai skirsis, atsižvelgiant į valstybės narės duomenis. Šiuo metu vykdant atitikties bandymą dalyvauja aštuoniolika valstybių narių. Pirmąją grupę sudaro vienuolika valstybių narių (SE, NO, PT, IT, FI, HU, EL, NL, CY, DE ir AT), kurios jau iš esmės baigė atitikties bandymus. Antrąją grupę sudaro septynios valstybės narės (DK, LT, EE, ES, IS, LU ir LV), kurios atitikties bandymus pradėjo neseniai ar turėtų netrukus juos pradėti. Numatyta, kad visos valstybės narės bandymus turi užbaigti ne vėliau kaip 2008 m. spalio mėn. 2.1.5.3. Sistemų veikimo bandymas Sistemų veikimo bandymu tikrinama centrinė sistema, kai prie jos yra prijungtos kelios nacionalinės sistemos. Šiame bandymų etape imituokliai nenaudojami, nes bandymai atliekami dalyvaujant valstybėms narėms ir vartotojams. Sistemų veikimo bandymo tikslas – užtikrinti, kad prijungus tikrą sistemą centrinė sistema atitiktų funkcinius ir techninius reikalavimus. Sistemų veikimo bandymų etapas pradėtas 2008 m. gegužės 21 d. Sistemų veikimo funkciniame bandyme dalyvauja devynios valstybės narės ir vartotojai (AT, CY, DE, IT, NL, PT, SE, EL ir NO). Šiame bandymų etape turėjo dalyvauti bent šešios valstybės narės. Nors sistemų veikimo bandymą numatyta užbaigti iki 2008 m. rugpjūčio pabaigos, ryškėja su centrinės sistemos stabilumo problemos. 2.1.6. Operacijų valdymas Toliau vykdomas pasirengimas operacijų valdymui, atsižvelgiant į SIS ir VIS valdymo sąveiką. Dar reikia su nacionalinėmis valdžios institucijomis, kurių šalyje įrengta pagrindinė sistema (Prancūzija) ir sistemos veiklos tęstinumo užtikrinimo sistema (Austrija), sudaryti įvairias SIS II paslaugų sutartis, galiosiančias pereinamuoju laikotarpiu iki ilgalaikio SIS II valdymo užtikrinimo. Pasirašyta antra sutartis su Prancūzija dėl centrinės stoties personalo skyrimo ir personalui skirtų mokymų, susijusių su SIS II operacijomis; taip pat netrukus bus pradėtos derybos dėl trečios sutarties, susijusios su veikla, kurią Prancūzijos valdžios institucijos turi atlikti iki sistemos veikimo pradžios. Operacinio valdymo iniciatyvinė grupė (Komisija, Prancūzija ir pagrindinis už sistemos sukūrimą atsakingas rangovas), įsteigta 2008 m. kovo mėn., šiuo ataskaitiniu laikotarpiu buvo susitikusi tris kartus, siekdama spręsti iškilusias problemas ir užtikrinti, kad pasirengimas operacijų valdymui vyktų pagal tvarkaraštį. Taip pat pavesta parengti operacijų valdymo organizavimo projektą, pagal kurį bus vertinama dabartinė Strasbūre naudojama organizacinė struktūra ir pageidaujamos SIS II bei VIS organizacinės struktūros. 3. VALDYMAS 3.1. Projekto valdymas 3.1.1. Tvarkaraštis Taryba galutinį SIS II projekto tvarkaraštį patvirtino 2008 m. birželio 5 d. 3.1.2. Rizika „SIS II draugų“ grupės posėdyje pažymėta, kad kyla dvejopa su tvarkaraščiu susijusi rizika. Pirma, etapas, kai centrinės sistemos funkcijos bandomos prijungus nacionalines sistemas, pradedamas, nors centriniu ir nacionaliniais lygmenimis dar gali būti likę klaidų. Antra, 2009 m., prieš pradedant perkėlimo etapą, nenumatoma parengti papildomos techninių specifikacijų versijos. Komisija visiškai pritaria šiai rizikos analizei. 3.1.3. Projekto valdyba Projekto valdybos veikloje kviečiami dalyvauti ne tik Komisijos tarnybos ir projekto rangovai, bet ir ES pirmininkavusių Vokietijos, Portugalijos ir Slovėnijos bei pirmininkaujančios Prancūzijos atstovai, taip pat C.SIS atstovai. Ši grupė sprendžia sutarčių sudarymo klausimus ir stebi projekto vykdytinas užduotis bei jo etapus. Ataskaitiniu laikotarpiu įvyko keturi šios valdybos posėdžiai. 3.1.4. Finansų valdymas 2008 m. bendrajame biudžete su SIS II susijusiai veiklai iš viso numatyta 26 620 000 EUR asignavimų. 2007 m. gruodžio 21 d. Komisija priėmė finansavimo sprendimą, pagal kurį bendrą SIS II biudžetą sudaro 19 000 000 EUR (Šengeno informacinės sistemos veiklos išlaidos ir kitos veiklos išlaidos, kurios gali atsirasti dėl šio sistemos kūrimo), o SIS 1+ biudžetą sudaro 7 620 000 EUR (SIS 1+ ryšių infrastruktūros įrengimui ir SIS 1+ ryšių infrastruktūros eksploatavimui bei valdymui). Kadangi SIS 1+ skirtas 7 620 000 EUR biudžetas nebus naudojamas su šia sistema susijusiai veiklai, kurios vykdymą 2008 m. pradžioje perėmė Taryba, ši suma bus skirta su SIS II projektu susijusiems papildomiems veiksmams, kurių pageidavo Taryba. Kitos pagrindinės su SIS II susijusios išlaidos 2008 m.: pasirengimas sistemos operacijų valdymui, mokymai ir priemonės, tinklas, pasirengimas perduoti su šaltinio kodu susijusias žinias, pasirengimas vykdyti operacijų valdymą, t. y. sutartys su Prancūzija ir Austrija, išorės pagalba kūrimui ir kokybės kontrolei, SIS II pakeitimai, studijos, teisinių konsultacijų paslaugos, informavimo kampanija, diegimas, SIS aplinkai skirtos ryšių infrastruktūros eksploatavimas ir valdymas. Paskirstyta 54,60 % visų SIS II skirtų asignavimų, taip pat atlikta 27,31 % numatytų mokėjimų įsipareigojimų atitinkančių mokėjimų. 3.2. Posėdžiai SIS II projektą įgyvendina Komisija ir valstybės narės; jis bus įgyvendintas sėkmingai, tik laiku sukūrus ir prijungus SIS II nacionalines sistemas. Veiksmingo projekto valdymo pagrindas – nuolatos rengiami posėdžiai ir atsiskaitymo mechanizmai, tačiau pažanga priklausys nuo to, ar valstybės narės ataskaitose nurodys visas nacionaliniu lygiu iškylančias problemas. 3.2.1. SIS II komiteto posėdžiai Kuriant SIS II Komisijai padeda SIS II komitetas. 2008 m. sausio – birželio mėn. įvyko keturi SIS II komiteto posėdžiai. Be nuolatos rengiamų SIS II komiteto posėdžių rengiami ir valstybių narių ekspertų posėdžiai, kuriuose aptariami išsamūs techniniai klausimai. Paprastai šiuose posėdžiuose sprendžiami su konkrečiomis projekto užduotimis susiję klausimai. - Bandymų patariamoji grupė SIS II komitetui teikia nuomonę bandymų organizavimo, įgyvendinimo ir rezultatų aiškinimo klausimais. Šiuo ataskaitiniu laikotarpiu įvyko dvidešimt keturi šios grupės posėdžiai. - Keitinių valdymo komitetas konsultuoja problemų, apie kurias pranešta, klasifikavimo, kvalifikavimo ir dėl jų sprendimo galinčio atsirasti poveikio klausimais. Ataskaitiniu laikotarpiu įvyko penki šios darbo grupės, kuri, be kita ko, teikia ataskaitas SIS II komitetui, posėdžiai. - Perkėlimo darbo grupei, kurią 2007 m. spalio mėn. įsteigė SIS II komitetas, buvo patikėta parengti pasirengimo perkėlimui iš SIS 1+ į SIS II ir jo įvykdymo per numatytą laiką nuoseklią strategiją ir aukšto lygio planą, taip pat rizikos analizę ir nenumatytų atvejų planą. Perkėlimo darbo grupės įgaliojimai neteko galios 2007 m. gruodžio mėn. Surengti septyni perkėlimo klausimams skirti praktiniai pasitarimai, siekiant tęsti veiklą šioje itin svarbioje srityje. 3.2.2. Planavimas ir koordinavimas nacionaliniu lygmeniu Darbo grupė, kurią sudaro valstybių narių nacionalinių projektų vadovai, veikia SIS II komitete. Šių nacionalinių projektų vadovų posėdžių tikslas – spręsti išsamaus planavimo, rizikos ir veiklos, vykdomos tiek centrinio, tiek nacionalinių projektų lygmenimis, klausimus. Šiuo ataskaitiniu laikotarpiu įvyko keturi nacionalinių projektų vadovų posėdžiai. Valstybės narės buvo paprašytos kas mėnesį pateikti ataskaitas, kuriose būtų pateikiama išsami naujausia informacija apie pažangą įgyvendinant projektą. Vis dar yra valstybių narių, apie kurių pažangą kuriant nacionalinę sistemą nežinoma – tai gali turėti įtakos SIS II bandymų užbaigimui. 2008 m. sausio mėn. nacionalinių projektų vadovų posėdis vyko Strasbūre, kur valstybių narių atstovai apsilankė pagrindinėje centrinės SIS II prieglobos stotyje. 3.2.3. Tarybos posėdžiai Komisijos tarnybos dalyvauja Tarybos darbo grupių, atsakingų už Šengeno informacinę sistemą, posėdžiuose ir kiekvieną mėnesį žodžiu teikia joms pažangos įgyvendinant SIS II projektą ir susijusios rizikos ataskaitą. Be to, Komisijos tarnybos kiekvieną mėnesį SIS II komitetui teikia rašytinę SIS II projekto ataskaitą, kurioje nurodoma įgyvendinant projektą padaryta pažanga ir susijusi rizika. Informacija apie su SIS II projektu susijusią padėtį TVR tarybai pateikta 2008 m. vasario 28–29 d., 2008 m. balandžio 17–18 d. ir 2008 m. birželio 5–6 d. posėdžiuose, taip pat ji pateikiama visuose pagal ES sutarties 36 straipsnį įsteigto komiteto posėdžiuose. 4. KITO ATASKAITINIO LAIKOTARPIO PRIORITETAI 4.1. Bandymai Siekiant užtikrinti visų SIS II aspektų pakankamą patikimumą ir veiksmingumą, reikia įvykdyti išsamius bandymus. Panašiai, kaip ir šiuo ataskaitiniu laikotarpiu, antrąjį 2008 m. pusmetį, vertinant pagal dedamas pastangas ir darbo krūvį, bandymai išliks prioritetinė sritis. 4.1.1. Pirminis sistemos patvirtinimo bandymas Pirminis sistemos patvirtinimo bandymas yra sutartimis reglamentuojamas etapas, per kurį bus siekiama pirminio centrinės SIS II sistemos patvirtinimo. Šio bandymo tikslas – įrodyti, kad SIS II gali sėkmingai veikti pagal nustatytus kriterijus, kai prie jos prisijungusios bent 15 valstybių narių. Pasirengimas pirminiam sistemos patvirtinimo bandymui oficialiai pradėtas birželio mėn. jį pristačius nacionalinių projektų vadovų posėdyje ir 2008 m. birželio 18 d. oficialiame valstybių narių susitikime. Pastarajame posėdyje išsamiai aptartas pasirengimas pirminio sistemos patvirtinimo plano rengimui, siekiant parengti reikiamus dokumentus ir procedūras, kurie būtini šiam bandymui įvykdyti. Šis procesas vyks artimiausius kelis mėnesius ir bus užbaigtas 2008 m. rugsėjo mėn. 4.1.2. Pasirengimas bendram sistemos bandymui Bendro sistemos bandymo tikslas – išbandyti visą SIS II sistemą, t. y. centrinę bei nacionalines sistemas ir taikmenis, ir patikrinti, ar jos eksploatacinės savybės atitinka bent SIS 1+ lygį. Vyksta diskusijos techniniais klausimais, siekiant nustatyti geriausią rezultatų vertinimo būdą. 4.2. Perkėlimui skirto keitiklio kūrimas Perkėlimui skirtas keitiklis bus kuriamas per kitą ataskaitinį laikotarpį. Valstybės narės, siekdamos prisidėti prie keitiklio kūrimo, sutiko suteikti svarbiausią techninę informaciją apie SIS 1+. 4.3. Operacijų valdymas Būsimo Komisijos, Prancūzijos ir Austrijos susitikimo tema – derybos dėl antros sutarties su Austrija dėl mokymų ir kitų paslaugų prieš sistemos veiklos pradžią, taip pat dėl galimybės, kad Zalcburge esančios atsarginės centrinės stoties administratorių skirtų Prancūzija. Vyks konsultacijos su valstybių narių ekspertais, siekiant išsiaiškinti, kokio lygio paslaugų jie tikisi, kad Komisija galėtų užbaigti pasirengimą daug anksčiau už numatytą sistemos veikimo pradžios datą. 2008 m. liepos pradžioje Komisijai bus pateikti pagrindinio už sistemos sukūrimą atsakingo rangovo pasiūlymai dėl IT paslaugų valdymo plano, į kuriuos bus įtraukti tokie klausimai, kaip reikiami duomenys, personalo įgūdžių lygis ir SIS II centrinių stočių personalo struktūriniai padaliniai. 4.4. Saugumas ir duomenų apsauga Rengiamasi bendram EDAPP[4] personalo ir Komisijos tarnybų atstovų vizitui Bratislavoje įsteigtame tinklo palaikymo operaciniame centre. Šis vizitas įvyks 2008 m. spalio mėn. Su SIS II susijusiems klausimams aptarti nuolatos rengiami dvišaliai EDAPP personalo ir Komisijos tarnybų atstovų susitikimai. Artimiausiais mėnesiais Komisija rengsis Strasbūro centrinės stoties patikrinimui, kurį atliks EDAPP; šį patikrinimą numatyta atlikti prieš pirmąjį asmens duomenų perdavimą į centrinę SIS II sistemą. 5. IšVADOS SIS II projekto kūrimo etapas tebėra sudėtinga užduotis. Pradėti bandymai, kuriais siekiama užtikrinti centrinės SIS II ir nacionalinių SIS sistemų junglumą ir atitiktį. Šiuo metu pagrindinės užduotys yra užtikrinti, kad laiku būtų sukurtas sistemos perkėlimui skirtas keitiklis, ir tęsti įvairius bandymus. [1] OL L 328, 2001 12 13, su pakeitimais, padarytais Tarybos reglamentu Nr. 1988/2006, OL L 411, 2006 12 30, p. 1 (2006 m. reglamentu padaryti pakeitimai nesusiję su 6 straipsniu). [2] 2008 m. vasario mėn. Taryba įsteigė „SIS II draugų“ grupę SIS II projekto įgyvendinimui valstybėse narėse prižiūrėti. Šią grupę sudaro Čekijos, Vokietijos, Ispanijos, Prancūzijos, Italijos, Nyderlandų, Austrijos, Lenkijos, Portugalijos, Slovėnijos, Suomijos, Švedijos ir Norvegijos aukšto lygio atstovai. [3] Turi būti baigtos rengti SIS II šifravimo įrenginio naudojimui būtinos priemonės. [4] Europos duomenų apsaugos priežiūros pareigūnas.